Facebook leger fangeleg med russiske misinformationssider

Facebook er gået i krig med at få ryddet ud i mængden af misinformationer på det sociale netværk. Det kommer blandt andet efter at demokratiske amerikanske kongresmedlemmer tidligere har afsløret over 3.000 falske annoncer købt af et russisk netværk for knap en million danske kroner. Nu kommer altså konsekvensen, og Facebook lukker ned for flere russiske netværk.

Næsten 500 konti lukkes

Annoncerne fra de falske russiske sites blev kørt fra 2013 til starten af januar i år, og Facebook har ved nedlukningen offentliggjort navnene på 364 sider og 74 personlige profiler. Siderne så i vidt omfang ud som generelle nyhedssider, og personerne var oftest falske politikere og berømtheder. De involverede sider og personer stod også for ca. 190 falske events, der formentlig aldrig kom til at ske. Netværket opererede i Europæiske lande, samt ukraine og flere steder i Asien.

Netværk rettet mod Ukraine

Et andet netværk med ca. 180.000 følgere havde udelukkende fokus vendt imod Ukraine, hvor dets 107 forskellige sider og 42 Instagram konti søgte at påvirke med falske historier. Facebook hævder at have beviser for, at det var drevet af nuværende og tidligere ansatte i det russiske nyhedsbureau Sputnik. Sputnik er ejet af den russiske stat og mistænkes for at være et våben i informationskrigen.

Tidligere har Google nedprioriteret både Sputnik og det andet russiske nyhedsbureau RT i deres søgeresultater efter beskyldninger om propaganda. Twitter har valgt at afvise annonceindkøb af Sputnik og RT, og har doneret alle indtægter fra de to til velgørenhed. Det vides ikke, hvad Facebook har planer om at gøre med indtægterne fra de falske annoncer.

Facebook leger fangeleg med russiske misinformationssider